Ma jaqtgħu xejn il-leaks mill-Partit Nazzjonalista. Wara li ġimgħat ilu nkixfu laqgħat tal-amministrazzjoni u l-eżekuttiv ilbieraħ sar magħruf li l-grupp parlamentari kien qed jiltaqa' f'Tas-Silġ, Marsaxlokk. Proprju għand il-patrijiet. Imkejjen fid-Dar Ċentrali kkonfermaw li Simon Busuttil sejjaħ din il-laqgħa għand il-patrijiet biex ikompli jdaħħal lill-grupp parlamentari f'atmosfera elettorali. Tant iktar kmieni matul il-ġimgħa kien diġà laqqa' lill-attivisti u uffiċjali tal-Partit Nazzjonalista fejn il-messaġġ ewlieni tiegħu reġa' kien li l-elezzjoni ġenerali tinsab wara l-bieb. Il-laqgħa tal-grupp parlamentari tal-bieraħ bdiet b'quddiesa li għaliha kien hemm min ħaseb kmieni. Tant li, minkejja li kollox kien skedat biex il-laqgħa tibda fid-9.15, uħud bdew jaslu mat-tliet kwarti qabel. Bħal Charlo Bonnici u David Agius li, għax ħasbulu kmieni, kellhom ukoll iċ-ċans igawdu ftit ukoll il-pajsaġġ tal-madwar. Tagħrif li għandha l-KullĦadd jgħid li ħafna mid-deputati staqsew dwar id-dokument ta' qabel il-baġit li qed ifassal il-Partit Nazzjonalista u li minn preżentazzjoni li saret diġà qed iqajjem numru ta' mistoqsijiet fost l-imsieħba soċjali. Oħrajn staqsew dwar ideat bħal tal-ferrovija fejn ħafna qed jistaqsu għad-dettalji għax sa issa ma jafu xejn. Però, li reġa' spikka lbieraħ kien il-fatt li għal darb'oħra reġgħu waslu għandna u ONE NEWS id-dettalji interni mill-Partit Nazzjonalista.